Tenismanul român Adrian Boitan s-a calificat, marţi, în optimile de finală ale turneului challenger de la Merida (Mexic), dotat cu premii totale de 41.000 de dolari, după ce l-a întrecut pe canadianul Dan Martin, cu 6-2, 6-3, potrivit Agerpres.
Boitan (24 ani, 497 ATP), care a reuşit 5 aşi, a obţinut victoria după o oră şi 12 minute, în faţa unui adversar venit din calificări (24 ani, 802 ATP).
Adrian Boitan, care şi-a asigurat un cec de 680 de dolari şi 4 puncte ATP prin calificarea în optimi la Yucatan Open, va juca în turul secund contra argentinianului Facundo Mena (31 ani, 445 ATP).